มูดี้ส์คงเครดิตไทย Baa1
สถาบันจัดอันดับเครดิตมูดี้ส์ คงเครดิตไทยที่ระดับ Baa1 คาดการณ์เศรษฐกิจไทยขยายตัวได้ปีละ 5%
26 เม.ย. 2556

สถาบันจัดอันดับเครดิตมูดี้ส์ คงเครดิตไทยที่ระดับ Baa1 คาดการณ์เศรษฐกิจไทยขยายตัวได้ปีละ 5%
น.ส.จุฬารัตน์ สุธีธร ผู้อำนวยการสำนักงานบริหารหนี้สาธารณะ (สบน.) เปิดเผยว่า บริษัทจัดอันดับความน่าเชื่อถือ มูดี้ส์ อินเวสเตอร์ เซอร์วิส ได้เผยแพร่รายงานล่าสุดเกี่ยวกับการวิเคราะห์ความน่าเชื่อถือของประเทศไทยเมื่อวันที่ 25 เม.ย. 2556 โดยยืนยันอันดับความน่าเชื่อถือของพันธบัตรรัฐบาลสกุลเงินบาทและสกุลเงินตราต่างประเทศของประเทศไทย (Local and foreign government bonds) อยู่ที่ระดับ Baa1 โดยมีมุมมองอยู่ในระดับที่มีเสถียรภาพ
ทั้งนี้ มูดี้ส์ คาดการณ์ว่าเศรษฐกิจในปี 2556 และ 2557 จะขยายตัวได้ 5% ต่อปี ซึ่งมีปัจจัยสนับสนุนจากการบริโภคและการลงทุนภาคเอกชนที่แข็งแกร่ง ในขณะที่การฟื้นตัวของการส่งออกยังคงอ่อนตัวลงจากอุปสงค์ภายนอกที่ยังคงเปราะบาง และค่าเงินบาทที่แข็งค่าขึ้นอย่างรวดเร็วมากกว่า 5.4% ต่อเงินเหรียญสหรัฐตั้งแต่ช่วงต้นปี
มูดี้ส์ ยังระบุในรายงานว่า แม้ความตึงเครียดและการแบ่งขั้วทางการเมืองยังคงส่งผลต่อระบบการเมืองของไทยตั้งแต่เกิดการปฏิวัติในปี 2549 แต่โครงสร้างพื้นฐานเศรษฐกิจที่แข็งแกร่งได้ช่วยรักษาเสถียรภาพของเศรษฐกิจมหภาคและบรรยากาศการลงทุนให้สามารถแข่งขันกับประเทศอื่นๆ ได้